EFORLหวังขาใหญ่ PP ชุบฐานะการเงิน จ่อใช้เงินเพิ่มทุน644ลบ.ขยายธุรกิจดันผลงานพลิกฟื้น
EFORL เชื่อขาใหญ่ PP 5 รายชุบฐานะทางการเงินดีขึ้น-ลดความเสี่ยงส่วนของผถห.ต่ำกว่าศูนย์ เล็งใช้เงินเพิ่มทุน 644 ลบ.ขยายธุรกิจเครื่องมือแพทย์ครบวงจร
21 พ.ค. 2561

นายปรีชา นันท์นฤมิต ประธานกรรมการ บริษัท อี ฟอร์ แอล เอม จำกัด (มหาชน) หรือ EFORL เปิดเผยว่า บริษัทเตรียมนำเงินจากขายหุ้นเพิ่มทุนให้กับนักลงทุนในวงจำกัด (PP) จำนวนประมาณ 644 ล้านบาท มาใช้เป็นเงินทุนหมุนเวียนและขยายธุรกิจทั้งด้านธุรกิจเครื่องมือทางการแพทย์และธุรกิจเสริมความงามแบบครบวงจร โดยจะเริ่มลงทุนในไตรมาส 3/61 ซึ่งคาดว่าจะส่งผลให้บริษัทมีรายได้เข้ามาอย่างสม่ำเสมอและทำให้ผลประกอบการพลิกฟื้นกลับมาสดใส
“บริษัทมีแผนขยายธุรกิจเครื่องมือแพทย์โดยจะเพิ่มสินค้าใหม่และขยายการเติบโตธุรกิจจากตัวแทนจำหน่ายไปสู่การผลิตเครื่องมือแพทย์บางรายการ อีกทั้งมีแผนขยายธุรกิจความงามอย่างครบวงจรเต็มรูปแบบ ไม่ว่าจะเป็นการทำโรงพยาบาลศัลยกรรมความงาม การสร้างสาขาแบบ one stop shop การปรับปรุงสาขาให้ตรงกับพฤติกรรมของผู้บริโภค การเพิ่มผลิตภัณฑ์เครื่องสำอางและสินค้าใหม่ๆ การขยายสาขาในระบบ Franchise ให้ครอบคลุมกลุ่มลูกค้าและตลาดเป้าหมายมากยิ่งขึ้น”นายปรีชา กล่าว
อนึ่ง การประชุมวิสามัญผู้ถือหุ้นในครั้งล่าสุดที่อนุมัติให้เพิ่มทุนจดทะเบียนของบริษัทจาก 1,369,367,098.50 บาท เป็น 2,577,488,835.45 บาท ออกหุ้นสามัญจำนวน 16,108,289,826 หุ้น มูลค่าที่ตราไว้หุ้นละ 0.075 บาท รวม 1,208,121,736.95 บาท เสนอขาย PP จำนวน 5 ราย ประกอบด้วย นายวิชัย ทองแตง, นายชาคริต ศึกษากิจ,  นายเกรียงไกร เธียรนุกุล, นายชวลิต เศรษฐเมธีกุล และนายเกรียงไกร ฏิระวณิชย์กุล ในราคาหุ้นละ 0.040 บาท มูลค่ารวม 644,331,593.04 บาท
“บริษัทเชื่อว่านักลงทุน 5 ราย ที่เข้ามาซื้อหุ้นเพิ่มทุนของบริษัทนั้น เป็นบุคคลที่รู้จักกันอย่างกว้างขวาง มีความรู้ ความสามารถ และมีประสบการณ์ในธุรกิจที่เกี่ยวข้องกับบริษัท ซึ่งจะช่วยเสริมศักยภาพธุรกิจในปัจจุบันให้มีโอกาสเติบโตขยายต่อไปในอนาคต ส่งผลให้บริษัทมีฐานะทางการเงินดีขึ้น ลดความเสี่ยงจากส่วนของผู้ถือหุ้นบริษัทจะต่ำกว่าศูนย์ และประโยชน์ในรูปของเงินปันผลในอนาคตหากบริษัทมีผลกำไร” นายปรีชา กล่าว
สำหรับวัตถุประสงค์ในการเพิ่มทุนครั้งนี้เพื่อปรับโครงสร้างทางธุรกิจของบริษัทและกลุ่มบริษัทย่อยและใช้เป็นแหล่งเงินทุนในการเตรียมความพร้อมสำหรับการลงทุนในอนาคต เสริมสร้างความแข็งแกร่งทางด้านการเงิน รวมถึงรองรับการลงทุนในธุรกิจเกี่ยวกับการแพทย์และความงามอีกด้วย
 
 
 